‘বিএনপি গণতন্ত্রের পক্ষের দল, এই দলকে কখনোই মুছে দেওয়া যাবে না’
বিএনপির সিনিয়র যুগ্ম-মহাসচিব রুহুল কবির রিজভী বলেছেন, বিএনপি গণতন্ত্রের পক্ষের দল, এই দলকে কখনোই মুছে দেওয়া যাবে না, কখনোই ধ্বংস করা যাবে না।
আজ সোমবার দুপুরে নয়াপল্টনে জাতীয়তাবাদী মহিলা দলের এক অনুষ্ঠানে তিনি এ কথা বলেন।
রিজভী বলেন, 'অন্যায়ের বিরুদ্ধে প্রতিবাদের উর্বর ক্ষেত্র বাংলাদেশ। এই পলিমাটি বর্ষাকালে যেমন নরম হয় আবার চৈত্র মাসে এমন কঠিন হয় ওই কাঠিন্যের প্রচণ্ড প্রভাবে অনেক স্বৈরাচার ভেসে গেছে বাংলার পদ্মা, মেঘনা, যমুনা, ধলেশ্বরী, শীতলক্ষ্যায়। শেখ হাসিনার সরকারও আমাদের নদীর স্রোতধারায়, আমাদের পদ্মার স্রোত, মেঘনার স্রোতেও ভেসে যাবে।'
তিনি বলেন, 'বাদশা আকবরের বুদ্ধিজীবী আবুল ফজল বাংলা সম্পর্কে বলেছিলেন, বাংলাদেশের ধুলোর মধ্যে বিদ্রোহের ধুলা ওড়ে। শেখ হাসিনা মনে করেছেন প্রভুদের আশ্রয়ে-প্রশ্রয়ে আপনি ক্ষমতায় টিকে থাকবেন। সেদিন এখন শেষ হয়ে এসেছে।'
প্রধানমন্ত্রী শেখ হাসিনার উদ্দেশে রিজভী বলেন, 'জনগণ আপনার বিরুদ্ধে যেভাবে বৃদ্ধাঙ্গুলি দেখিয়েছে, আপনার পাতানো প্রহসন জালিয়াতির নির্বাচনে মানুষ ভোটকেন্দ্রে না গিয়ে ভোট বর্জন করেছে, এখান থেকে আপনার উপলব্ধি করা উচিত।'
'আপনি পদ্মা সেতু দেখাবেন, ফ্লাইওভার দেখাবেন। আর গরীব মানুষ তার সন্তান বিক্রি করবে। এই উন্নয়নের মায়াজাল ছেদ করেই এবার জনগণ আন্দোলনে আছে, আন্দোলনে থাকবে এবং কর্মসূচি পালন করবে,' যোগ করেন তিনি।
রিজভী বলেন, 'কেউ যদি আমাকে প্রশ্ন করত যে, আপনি বিএনপি করেন কেন? আওয়ামী লীগ বা জাতীয় পার্টি করেন না কেন? যুক্তি একটাই, জবাব একটাই সেটা বিএনপির প্রতিষ্ঠাতা স্বাধীনতার ঘোষক জিয়াউর রহমান। বিএনপি করি গর্ববোধ করি। মামলা-হামলা-কারাগারে যাওয়া, নিপীড়ন-নির্যাতন-রিমান্ডে, একটানা ২৫ দিন রিমান্ডে ছিলাম ২০১৫ সালে, কিছুই মনে হয়নি। কারণ আমার মনে হয়েছে আমি যে দল করি, সেটি অত্যন্ত ন্যায়সঙ্গত রাজনৈতিক দল। আমাদের সামনে আদর্শ আছে।'
জাতীয় পার্টির প্রসঙ্গে তিনি বলেন, 'আমাদের সামনে উদাহরণ থাকবে জাতীয় পার্টি। দেখুন এই নির্বাচনে তাদের প্রধান নেতা জি এম কাদের সাহেব কত কথা বললেন। তারপর শুধু নিজের স্ত্রীর জন্য গোটা দলকে বিক্রি করে দিলেন এবং তার দলের লোকেরা প্রতিবাদে শ্লোগান দিচ্ছে।'
বিএনপির এই নেতা বলেন, 'একজন তরুণ বেছে নেবে আদর্শের জায়গা। আওয়ামী লীগ পরশুদিন যা বলবে আজকে তার উল্টো। এখনো অবৈধ সরকারের প্রধানমন্ত্রী কী চিৎকার করে বলছেন, "নির্বাচন সুষ্ঠু হয়েছে, অমুক দেশ এটা পছন্দ না করলেও তারা আমাকে এই করতে চায়, সেই করতে চায়।" ওবায়দুল কাদের বলছেন, "ষড়যন্ত্র হচ্ছে।" ষড়যন্ত্র তত্ত্ব আবিষ্কার করছেন প্রতিদিন।'
'কিন্তু ওবায়দুল কাদের সাহেব, আপনার নেত্রী এরশাদের অধীনে নির্বাচন করেছেন এই পার্লামেন্টে। ৪৮ ঘণ্টার মধ্যে আপনার নেত্রী নির্বাচনে গেল। দেশের তরুণ সমাজ আওয়ামী লীগ করবে কেন? তত্ত্বাবধায়ক সরকারের জন্য আন্দোলন করলেন ঘর-বাড়ি পুড়িয়ে, মানুষ হত্যা করে আন্দোলন করলেন। তারপরে এবার ক্ষমতায় এসে ২০১৩ সালে তত্ত্বাবধায়ক সরকার ব্যবস্থা বাতিল করে দিলেন। আপনাদের দাবি আপনারা বাতিল করলেন আজীবন ক্ষমতায় থাকার জন্য,' যোগ করেন তিনি।
রিজভী আরও বলেন, 'যারা ব্যক্তিগত স্বার্থে দল বিক্রি করে দেয়, যদি জাতীয় পার্টি আর আওয়ামী লীগ করতে হয় নিজেকে আগে মুনাফেক হতে হবে। যে মুনাফেক হতে পারবে সে আওয়ামী লীগ করতে পারবে। সেখানে হিমালয় পর্বতের মতো নেত্রী যিনি নিজের কথায় ও আদর্শে অটুট জনগণকে যে ওয়াদা করেন সেই ওয়াদার প্রতি শক্ত থাকেন, যিনি বারবার স্বৈরাচারের অত্যাচার মোকাবিলা করেন, সেই নেত্রীর দল করি বলে আজ আমরা গৌরবান্বিত।'
'আমরা গণতন্ত্রের পক্ষের পতাকার দল, আমরা আদর্শের পক্ষের একটি দল, এই দলকে কখনোই ম্লান করা যাবে না, এই দলকে কখনোই মুছে দেওয়া যাবে না, এই দলকে কখনোই ধ্বংস করা যাবে না,' বলেন তিনি।
কারাগারে আটক বিএনপি নেতাকর্মীদের মুক্তি প্রসঙ্গে সাবেক কৃষিমন্ত্রী আব্দুর রাজ্জাকের বক্তব্যের প্রসঙ্গ তুলে রিজভী বলেন, 'দুয়েকজন সুবিধাবাদী সবসময় থাকে। শাহজাহান ওমর সাহেব সেই শর্ত মেনে নিয়েছিলেন বলে তিনি জেল থেকে বেরিয়ে একতরফা নির্বাচনে এমপি হলেন শেখ হাসিনার সিলেকশনে।'
মহিলা দলের সভানেত্রী আফরোজা আব্বাসের সভাপতিত্বে ও সহসভাপতি নাজমুন নাহার বেবীর সঞ্চালনায় অনুষ্ঠানে কয়েকজন কেন্দ্রীয় নেতা এ সভায় বক্তব্য রাখেন।

বিএনপির সিনিয়র যুগ্ম-মহাসচিব রুহুল কবির রিজভী বলেছেন, বিএনপি গণতন্ত্রের পক্ষের দল, এই দলকে কখনোই মুছে দেওয়া যাবে না, কখনোই ধ্বংস করা যাবে না।